Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről (Belgium „EGF/2013/011 BE/Saint-Gobain Sekurit ” referenciaszámú kérelme) /* COM/2015/09 final */





INDOKOLÁS A JAVASLAT HÁTTERE 1. A 2013. december 31-ig benyújtott kérelmek esetében az Európai Globalizációs Alkalmazkodási Alapból (EGAA) nyújtott hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[1] (a továbbiakban: EGAA-rendelet) tartalmazza. 2. A Sambreville közelében lévő Auvelais-ben található Saint-Gobain Sekurit Benelux SA (a továbbiakban: SGS Benelux) üzemének bezárásával összefüggő elbocsátásokat követően 2013. december 19-én Belgium EGF/2013/011 BE/Saint-Gobain Sekurit referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt. A kérelmet 2014. július 4-ig további információkkal egészítették ki. 3. A kérelem vizsgálatát követően a Bizottság az EGAA-rendelet vonatkozó rendelkezései alapján megállapította, hogy az EGAA-ból nyújtott pénzügyi hozzájárulás feltételei teljesülnek. A KÉRELEM ÖSSZEFOGLALÁSA EGAA-kérelem: || EGF/2013/011 BE/Saint-Gobain Sekurit Tagállam: || Belgium A kérelem benyújtásának időpontja: || 2013.12.19. Beavatkozási kritérium: || Az EGAA-rendelet 2. cikkének c) pontja Elsődlegesen érintett vállalat: || Saint-Gobain Sekurit Benelux SA A beszállítók és az ellátási lánc következő szintjein álló gyártók száma: || 0 Referencia-időszak: || 2013.8.31. – 2013.12.31. Az érintett munkavállalóknak nyújtott személyre szabott szolgáltatások kezdetének időpontja: || 2013.8.31. A referencia-időszak alatt elbocsátottak száma: || 250 A referencia-időszak előtt és után elbocsátottak száma: || 7 Az elbocsátott személyek száma összesen: || 257 Az intézkedésekben várhatóan részt vevő személyek száma: || 257 A személyre szabott szolgáltatásokhoz kapcsolódó költségvetés: || 2 578 379 EUR Az EGAA végrehajtásához kapcsolódó költségvetés: || 101 478 EUR (a teljes költségvetés 3,8 %-a) Teljes költségvetés: || 2 679 856 EUR Az EGAA-ból igényelt pénzügyi hozzájárulás: || 1 339 928 EUR (a teljes költségvetés 50 %-a) A KÉRELEM VIZSGÁLATA Az elbocsátások és a világkereskedelemben a globalizáció hatására bekövetkezett fő strukturális változások közötti kapcsolat 4. Az elbocsátások és a világkereskedelemben a globalizáció hatására bekövetkezett jelentős strukturális változások közötti kapcsolat alátámasztására Belgium azzal érvel, hogy a gépjárműipar számára biztonsági üveget gyártó ágazat, amelyben a Saint-Gobain Sekurit (SGS) Benelux tevékenykedik, súlyos gazdasági csapást szenvedett el több tényező miatt. Ilyen tényező például, hogy az EU-ban csökkent a gépjárműipari biztonsági üveg gyártása, nőtt a nem uniós országbeli versenytársak piaci részesedése és növekedett e termékek EU-a irányuló behozatala. 5. Az SGS Benelux vállalat eredetiberendezés-gyártó volt, amely gépjárműipari biztonsági üveget (szélvédőket, oldalsó ablakokat stb.) gyártott, és szállított különböző személygépkocsi-gyártók számára, ami azt jelenti, hogy tevékenysége szorosan összefüggött a gépjárműipar termelési tendenciáival. A belga hatóságok által hivatkozott adatok szerint[2], az EU-27-ben 2007 és 2012 között a személygépkocsi-gyártás 21,9 millió darabról 19,5 millió darabra esett vissza (‑11,3 % összes vagy –2,4 %-os éves növekedés[3]), míg világszinten 47,5 millió darabról 60,6 millió darabra nőtt (+27,6 % összes vagy +5,0 %-os éves növekedés). Az uniós személygépkocsi-gyártás szintjének e csökkenése, amely összefügg az EU-ban a fogyasztói keresletnek a gazdasági válság miatt bekövetkezett általános visszaesésével, ezért az EU-ban a gépjárműipari berendezések iránti kereslet általános csökkenéséhez vezetett, ami súlyosan érintette a gépjárműipari berendezések beszállítóit. Az SGS Benelux esetében például az elbocsátásokat megelőző időszakban (2011/2012-ben) az SGS Benelux legfőbb közvetlen ügyfeleinek számító Volvo, Ford és BMW forgalma 12 %-kal, 10 %-kal, illetve 2 %-kal csökkent[4]. 6. A termelési szintek csökkenésének eredményeként meggyengült a gépjárműipari biztonsági üveg uniós gyártóinak versenyhelyzete. A belga hatóságok által szolgáltatott adatok szerint[5] 2007 és 2013 között a Saint-Gobain Sekurit piaci részesedése 5 százalékponttal csökkent, míg a nem uniós országokban található olyan fő gépjárműipari üveggyártók, mint például a Trakya Cam (Törökország)[6] és a Fuyao (Kína) összesített piaci részesedése közel 6 %-ról valamivel 10 % fölé emelkedett, főként a gépjárműipari biztonsági üveg EU-ba irányuló importjának növekedése miatt. 7. A kereskedelemben bekövetkezett strukturális változások hatásait más tényezők is súlyosbították, például a magas termelési költségek (különösen a munkaerőköltségek), a termelési szintek csökkenése miatt kialakult kapacitásfelesleg, valamint a termelő beruházások alacsony szintje. A belga hatóságok megjegyezték, hogy további tényezőként megfigyelhető volt az az általános tendencia, hogy az autóipari gyártók és beszállítók az EU-n belül Nyugat-Európából (különösen Franciaországból, Belgiumból és Spanyolországból) Kelet-Európába helyezték át a gyártást. Ezt a jelenséget illusztrálja, hogy az EU-ban a Kelet-Európában előállított személygépkocsik részaránya a 2000. évi 15 %-ról 2012-re 34 %-ra emelkedett. A Saint-Gobain Sekurit esetében ez lehetővé tette az SGS Benelux vállalattól eltérő szervezetek számára, hogy fenntartsák vagy fejlesszék tevékenységeiket (az alacsonyabb fajlagos munkaerőköltségnek vagy az ügyfelekhez való nagyobb földrajzi közelségnek köszönhetően). 8. Ennek eredményeként – a belga hatóságok által szolgáltatott adatok[7] szerint – 2007 és 2012 között az SGS Benelux 20,46 millió EUR működési veszteséget könyvelt el, míg ugyanezen időszak alatt a Saint-Gobain Sekurit többi vállalkozása az EU-ban továbbra is nyereséget tudott termelni. Nyilvánvaló tehát, hogy az SGS tevékenységeit érintették a kereskedelemben bekövetkezett strukturális változások (az uniós termelés visszaesése, a piaci részesedés csökkenése és a behozatal növekedése, a termelés áthelyezése Kelet-Európába), amelyek következtében az SGS tevékenységét a nyereségesebb egységekbe összpontosította, ami elbocsátásokhoz vezetett az SGS Benelux vállalatnál. 9. Az EGAA 2007-ben történt létrehozása óta nem volt más olyan EGAA-kérelem, amely kifejezetten a járműipari üveget előállító ágazatot érintette volna[8], de számos olyan kérelmet nyújtottak be, amelyek gépjárműgyártókra vagy autóipari felszerelések szállítóira vonatkoztak[9]. Az elbocsátások száma és a 2. cikk c) pontjában foglalt kritériumok teljesítése 10. A kérelem megfelel az EGAA-rendelet 2. cikkének c) pontjában meghatározott beavatkozási kritériumoknak, amelyek szerint kivételes körülmények között egy kérelem még akkor is elfogadhatónak tekinthető, ha az EGAA-rendelet 2. cikkének a) és b) pontjában foglalt beavatkozási kritériumok nem teljesülnek, feltéve, hogy az elbocsátások súlyos hatást gyakorolnak a foglalkoztatottságra és a helyi gazdaságra. 11. A kérelem 250 főnek az SGS Benelux vállalattól a 2013. augusztus 31. és 2013. december 31. közötti négy hónapos időszak alatt bekövetkezett és 7 főnek az SGS Benelux vállalattól 2014. augusztus 31. előtt, ugyanazon csoportos létszámcsökkentési eljáráson belül történt elbocsátására vonatkozik. Mind a 257 elbocsátást az EGAA-rendelet 2. cikke második bekezdésének első francia bekezdésében megállapított módon (1. módszer) a munkáltató által a munkavállaló elbocsátásáról vagy a munkaszerződésének megszüntetéséről adott egyedi értesítés időpontjától vették számításba. További négy munkavállalót később fognak elbocsátani, rájuk azonban ez a kérelem nem vonatkozik. 12. A kérelem ezért részben megfelel az 1927/2006/EK rendelet 2. cikkének a) pontjában meghatározott beavatkozási kritériumoknak, mivel egy tagállamban egy vállalkozáson belül egy négyhónapos időszak alatt bekövetkezett elbocsátásokra vonatkozik, de a referencia-időszak alatt elbocsátottak minimális száma tekintetében eltér e kritériumoktól, mivel kevesebb mint 500 főt bocsátottak el. 13. A belga hatóságok érvelése szerint kivételes esetről van szó, mivel – noha az elbocsátottak száma nem éri el az 500 fős határt – az elbocsátások hatása várhatóan jelentős lesz. Ezen túlmenően azt is bejelentették, hogy 2014 szeptemberében egy, a Saint-Gobain csoporthoz tartozó további vállalat, a Saint-Gobain Glass Benelux is beszünteti termelését az auvelais-i üzemében. A közvetlenül az SGS Benelux és a Saint-Gobain Glass Benelux bezárása miatt elbocsátott munkavállalók száma várhatóan nagyon magas lesz (az SGS Benelux vállalatnál mintegy 260 főnek mondanak fel, a Saint-Gobain Glass Benelux vállalatnál pedig mintegy 300 főnek). A belga hatóságok szerint az elbocsátások valószínűleg súlyos következményekkel járnak a foglalkoztatottságra és a helyi gazdaságra nézve. 14. Az üvegiparban, 2011-ben már sor került 171 elbocsátásra a Charleroi közelében, Fleurusben működő, járműipari üveget gyártó AGC Automotive vállalatnál. 2014 februárjában az AGC csoport bejelentette, hogy be szándékozik zárni a Charleroi közelében, Roux-ban működő fotovoltaikusüveg-gyárát, ami 190 munkahely megszűnéséhez vezethet. Szélesebb körben vizsgálva a kérdést 2011 és 2013 között a Namur régióban hat másik feldolgozóipari vállalat hajtott végre csoportos létszámcsökkentést (290 munkahely szűnt meg), a Charleroi régióban pedig hét feldolgozóipari vállalatnál került sor csoportos létszámcsökkentésre (mintegy 1 400 munkahely szűnt meg). Az érintett térség és a vele szomszédos térségek (Charleroi, Namur) társadalmi-gazdasági helyzetét figyelembe véve az SGS Benelux vállalattól elbocsátott munkavállalók elhelyezkedési lehetőségei ezekben a térségekben korlátozottak, mivel valószínűleg számos más hasonló képzettséggel és tapasztalattal rendelkező munkavállalóval állnak versenyben korlátozott számú üvegipari munkalehetőségért. 15. A belga üveggyártó üzemek jelentős része (122-ből 44) Vallóniában található, így az ebben az ágazatban dolgozó munkavállalók többsége (58 %) is ide koncentrálódik. Ez azzal magyarázható, hogy Vallóniában történelmi hagyománya van az üveggyártásnak. Ebben az ágazatban a legtöbb vállalat viszonylag nagy (a vállalatok több mint 40 %-a 50 főnél több munkavállalót foglalkoztat). 2007 és 2012 között Hainaut és Namur tartományban az üvegipari munkahelyek száma körülbelül 3 940‑ről 3 170-re csökkent (–19 %), és a megszűnő munkahelyek többsége gyártósori munkakör volt. 2013 során, a FOREM nyilvántartása szerint Hainaut és Namur tartományban 301 munkalehetőség adódott az egyéb nemfém ásványi termékek gyártása területén, ezen belül 96 álláslehetőség az üvegiparban (az összes álláslehetőség 0,25 %-a, illetve a feldolgozóipari álláslehetőségek 1,62 %-a). Ezek az álláslehetőségek azonban nem kizárólag kifejezetten üvegipari foglalkozásokra vonatkoztak (pl. üvegipari gépkezelő), hanem általános foglalkozásokra is (értékesítési, igazgatási, karbantartási foglalkozásokra stb.). Tíz ilyen munkalehetőség közül kilencet határozott idejű munkaszerződéssel kínáltak. Az elbocsátások előre nem látható jellegének bizonyítása 16. A belga hatóságok azt állítják, hogy az SGS Benelux vállalatnál történt elbocsátások nem voltak előre láthatók. A piaci változásokhoz való alkalmazkodás érdekében a Saint-Gobain csoport számos, a versenyképesség és a nyereségesség fokozását célzó stratégiát vezetett be, ami különböző átszervezésekhez, például az SGS Benelux auvelais-i üzemében folyó termelés áthelyezéséhez vezetett. Az edzett üveg (oldalsó ablakok) gyártását más üzemekbe helyezték át, és az SGS Benelux vállalatnál csak a rétegelt üveg (szélvédők) gyártása maradt. Ezenkívül az edzett üveg gyártásának áthelyezését követően, 2009/2010 során szerkezetátalakítási terv megvalósítására került sor, amelynek keretében termelékenységnövelő beruházásokat hajtottak végre, és megszüntettek 100 munkahelyet. Az átszervezéseknek köszönhetően a vállalat csökkenteni tudta költségeit, de a csoporton belül még mindig az SGS Benelux vállalatnál volt a legmagasabb a fajlagos munkaerőköltség. 17. Egyéb tényezők, mint például az a folytatódó tendencia, hogy a személygépkocsi-gyártók Kelet-Európába helyezik át termelésüket, valamint a Ford genki gyárának 2012 októberében történt bezárása[10], tovább gyengítette az SGS Benelux versenyképességét a Saint-Gobain csoport egyéb üzemeivel összehasonlítva. Ennek következtében 2013 júniusában a Saint-Gobain csoport vezetése bejelentette azon szándékát, hogy bezárja az SGS Benelux auvelais-i üzemét, és a termelést a Saint-Gobain Sekurit üzletág egyéb üzemeibe helyezi át az EU-ban. Az érintett munkavállalók meghatározása 18. A belga hatóságok becslése szerint a referencia-időszak előtt és alatt elbocsátott mind a 257 munkavállaló részt fog venni az EGAA által társfinanszírozott intézkedésekben. 19. Az érintett munkavállalók nemek, állampolgárság és korcsoportok szerinti megoszlása a következő: Kategória || Az érintett munkavállalók száma Nem: || Férfiak: || 254 || Nők: || 3 Állampolgárság: || Uniós állampolgárok: || 250 || Nem uniós állampolgárok: || 7 Korcsoport: || 15 és 24 év közöttiek: || 5 || 25 és 54 év közöttiek: || 236 || 55 és 64 év közöttiek: || 16 || 65 évesnél idősebbek: || 0 20. Az érintett munkavállalók közül hatan küzdenek tartós egészségügyi problémával vagy élnek fogyatékkal. 21. Az érintett munkavállalók foglalkozási kategóriák[11] szerinti megoszlása a következő: ISCO-08 főcsoport || Az érintett munkavállalók száma 1. Vezetők || 14 2. Felsőfokú képzettséget igénylő foglalkozások || 6 3. Technikusok és hasonló foglalkozások || 27 4. Irodai foglalkozások || 7 5. Szolgáltatási és értékesítési foglalkozások || 2 7. Szakképzettséget igénylő ipari foglalkozások || 34 8. Gépkezelők, összeszerelők és járművezetők || 154 9. Egyszerű foglalkozások || 13 22. Az EGAA-rendelet 7. cikkének megfelelően a belga hatóságok megerősítették, hogy a javasolt intézkedésekhez való hozzáférés és azok végrehajtása során tiszteletben tartják az egyenlő bánásmód és a megkülönböztetésmentesség elvét. Az érintett terület, valamint az ott működő hatóságok és az érdekelt felek bemutatása 23. Az elbocsátások elsősorban a Basse-Sambre területének foglalkoztatását érintik Sambreville körzetében, Namur tartományban, a vallon régióban. A Basse-Sambre területének társadalmi-gazdasági helyzetét jelentős mértékben befolyásolják Charleroi és Namur szomszédos urbanizált területei. 24. Namur körzetében a Sambre és a Meuse folyók völgyében található települések társadalmi-gazdasági mutatói a leggyengébbek. Namur körzetében mintegy 118 800 fizetett alkalmazotti munkahely létezik[12]. A vallon régió átlagánál alacsonyabb a fizikai munkások aránya, a szellemi foglalkozású munkavállalók és köztisztviselők aránya pedig magasabb. A munkahelyek számát tekintve a főbb gazdasági ágazatok közé a közigazgatás és védelem (a munkahelyek 17 %-a), az oktatás (13 %), az egészségügyi és szociális szolgáltatások (7 %) és a kiskereskedelem (7 %) tartozik. 25. Charleroi körzetében mintegy 131 000 fizetett alkalmazotti munkahely létezik. 2013-ban a Charleroi és Namur regionális igazgatóságainál (FOREM) nyilvántartott álláskeresők körülbelül 23–24 %-a volt 25 évnél fiatalabb, mintegy 23 %-uk volt 50 évesnél idősebb, 35–40 %-uk több mint két éve volt munkanélküli, és 45–50 %-uk nem rendelkezett felső középfokú végzettséggel[13]. A strukturális munkanélküliség viszonylag stabil, mivel olyan készségeken múlik, amelyeket a munkaerőpiacon való részvétel nélkül nehéz megszerezni. A munkanélküliség így az alacsonyan képzett és a 25 év alatti, illetve 50 év feletti személyeket sújtja kiemelten. Egyre több az 50 évesnél idősebb álláskereső. A válság következményeként 2009 óta növekszik a konjunkturális munkanélküliség. 26. Az intézkedéseket a FOREM (Vallónia állami foglalkoztatási és képzési szolgálata) hajtja végre az újrafoglalkoztatási egység („cellule de reconversion”) segítségével, amelyet külön a csoportos elbocsátási eljárással összefüggő jogi kötelezettségek teljesítése céljából hoztak létre[14]. Az SGS Benelux vállalattal foglalkozó újrafoglalkoztatási egységet egy bizottság irányítja, amely Vallónia foglalkoztatással, képzéssel és gazdasági ügyekkel foglalkozó állami szolgálatai, a FOREM, a szakszervezetek és az ágazati szakképzési szervezetek képviselőit egyesíti. Az SGS Benelux vállalat egyes intézkedéseket egy olyan vállalati humánerőforrás csoport segítségével valósítja meg, amelyet kifejezetten azért hoztak létre, hogy támogató szolgáltatásokat nyújtson az elbocsátott munkavállalóknak („Saint-Gobain Développement”, SGD). 27. Az intézkedések általános koordinálásában és végrehajtásában a FOREM és az SGD mellett részt vevő további szervezetek többek között az alábbiak: – Vallónia kormánya (a vallon régió miniszterelnöke, aki a strukturális alapok koordinációjáért felel, a foglalkoztatási és oktatási miniszter és a gazdasági miniszter); – szakszervezetek (FGTB, CSC); – az ágazati szakképzési és technológiai képzési központok a vallon régióban („centres de compétences”)[15]; – az Európai Szociális Alap (ESZA) ügynöksége a Belgiumi Francia Közösségben. Az elbocsátások várható hatása a helyi, a regionális és az országos foglalkoztatásra 28. Az SGS Benelux vállalat bezárása közvetlenül 261 munkahely, ezen belül 218 gyártósori (ouvrier [munkás] jogállású) munkahely megszűnéséhez vezet. E megszűnő munkahelyek közül a kérelem 257-re vonatkozik, mivel a fennmaradó négy munkahely később fog megszűnni. Az SGS Benelux vállalatnál bekövetkező létszámcsökkentés várhatóan jelentős mértékben csökkenti majd a foglalkoztatási rátát a Basse-Sambre területén. Amint azt fentebb említettük, a Namur tartományban található, de Hainaut tartomány déli részének (Charleroi) munkaerőpiacához is kötődő Basse-Sambre területét aránylag magas strukturális munkanélküliség jellemzi, továbbá aránylag magas a tartós munkanélküliség aránya, és a lakosság képzettsége és készségei alacsony szintűek. Az SGS Benelux vállalatnál bekövetkező elbocsátásokra ezért kedvezőtlen helyi társadalmi-gazdasági környezetben kerül sor, mivel Namur tartományban az elmúlt években több vállalati átszervezés is történt, különösen az üvegiparban. Vallónia többi részéhez hasonlóan a vállalatok többsége itt is kkv (a területen működő vállalkozások mintegy 80 %-a kevesebb mint 10 munkavállalót alkalmaz). A legtöbb munkahelyet azonban a középvállalkozásoknál és a nagyvállalatoknál tartják számon. A több mint 100 munkavállalót foglalkoztató vállalatok, mint amilyen az SGS Benelux, a vállalatoknak mindössze 1,9 %-át képviselik, ugyanakkor a munkahelyek közel 42 %-át biztosítják. Az SGS Benelux vállalatnál végrehajtott elbocsátások elsősorban gyártósoron dolgozó munkavállalókat érint (az érintett dolgozók 83 %-a ouvrier [munkás] jogállású), míg – a fentiek szerint – a Namur régióban a felkínált álláslehetőségek száma szempontjából jelentősebb ágazatok (például a közszolgáltatási ágazatok) elsősorban employé [alkalmazott] jogállású munkahelyeket kínálnak. Ennek ismeretében biztos, hogy ahhoz, hogy e térségben találjanak új munkát, az SGS Benelux munkavállalóinak át kell majd képezniük magukat, hogy más szakmákban és/vagy más ágazatokban találjanak munkát. A finanszírozandó személyre szabott szolgáltatások és a becsült költségek bontása 29. Az SGS Benelux által elbocsátott munkavállalók támogatása céljából a belga hatóságok által megvalósított fellépések részét képező intézkedéseknek csupán egy részét fogja társfinanszírozni az EGAA. A Belgiumban csoportos létszámcsökkentés esetén kötelező és az újrafoglalkoztatási egység szokásos tevékenységeinek részeként végrehajtott intézkedések (pl. az újbóli elhelyezkedés esélyének javítása érdekében nyújtott támogatás, képzés, álláskereséshez nyújtott segítség és karrier-tanácsadás stb.)[16], valamint az EGAA-tól eltérő forrásokból finanszírozott kiegészítő intézkedések ezért nem szerepelnek ebben az EGAA-kérelemben. Az intézkedések egészét (kötelező intézkedések, kiegészítő intézkedések, az EGAA által társfinanszírozott intézkedések) a FOREM irányítja. 30. Az elbocsátott munkavállalóknak nyújtott és az EGAA által társfinanszírozott személyre szabott szolgáltatások a következő intézkedéseket foglalják magukban (kategóriánként csoportosítva)[17]: (1) Egyéni álláskeresési segítségnyújtás, ügykezelési és általános tájékoztatási szolgáltatások: – Újrafoglalkoztatás (segítségnyújtás/tanácsadás/integráció): Ezek a szolgáltatások az újrafoglalkoztatási egységek szokásos tevékenységeire épülnek. A szolgáltatásokat a FOREM munkatársaiból összeállított csoport nyújtja majd (projektmenedzser, szaktanácsadók), együttműködve a „szociális munkatárs” („accompagnateurs sociaux”) szerepét betöltő korábbi munkavállalói érdek-képviseleti tagokkal, akik a munkavállalókat arra ösztönzik, hogy részt vegyenek az intézkedésekben, továbbá segítséget nyújtanak nekik az igazgatási eljárásokban. A munkavállalók közötti kapcsolatteremtés elősegítése érdekében a szolgáltatásokat az összes elbocsátott munkavállaló számára együttesen biztosítják az erre a célra kijelölt helyszíneken. A szolgáltatások a tevékenységek három típusára terjednek ki: i. csoportos tájékoztatás az álláskeresési technikákról (önéletrajz és pályázati levél írása, internetes források használata stb.), a munkaügyi előírások magyarázata (újbóli elhelyezkedés, munkanélküliség, munkaszerződés, nyugdíj), a diszkriminációval kapcsolatos tudatosság növelése, a lehetőségeket rejtő szakmák és ágazatok ismertetése stb.; ii. egyéni interjúk egy FOREM-tanácsadóval (készségek felmérése, karrierútvonal, képzési útmutatás stb.); iii. ingyenes és nyílt hozzáférés az álláskeresési eszközökhöz (internetkapcsolattal rendelkező informatikai eszközök, telefon, célzott háttéranyagok stb.). Ez az intézkedés maximum 24 hónapig a 257 érintett munkavállaló mindegyike által igénybe vehető. – A munkakeresés ösztönzése: A FOREM olyan specifikus tevékenységeket fog végezni, amelyekkel segítséget nyújt a munkavállalóknak az álláskereséshez, és elhárítja az újrafoglalkoztatás folyamatát gátló akadályokat. Ez magában foglalja az elbocsátott munkavállalók és a potenciális munkaadók közötti megbeszéléseket (munkaközvetítés), a vállalatlátogatásokat, a munkaügyi szakemberekkel való találkozást az interjúkra való felkészülés érdekében és a tapasztalatok cseréjét más olyan munkavállalókkal, akik már átképezték magukat, vagy akik már találtak állást a csoportos elbocsátást követően. Ezt az intézkedést potenciálisan mind a 257 érintett munkavállaló igénybe veheti (önkéntes alapon, az egyéni igényektől függően); – Proaktív álláskeresés: Az SGD csoportja a Saint-Gobain csoport tapasztalt humánerőforrás-szakembereiből áll, akik jól ismerik a helyi munkaerőpiacot és a területen működő egyéb vállalatokat. Az SGD az újbóli elhelyezkedés esélyét javító szolgáltatásokból álló csomagot fog biztosítani. Az első lépésként egyéni beszélgetésekre kerül sor mind a 257 megcélzott munkavállalóval annak meghatározása érdekében, hogy melyek az elvárásaik és kompetenciák és milyen típusú munkát keresnek. A fenti beszélgetések alapján az SGD elkészíti a munkahelyek jogállása, a kompetenciák, a földrajzi korlátok, a foglalkozások és a képesítések szerinti profilok listáját. Az SGD felkutatja a régióban meglévő munkahelyeket, és meghatározza a lehetséges munkaadókat. Az SGD felveszi a kapcsolatot e lehetséges munkaadókkal, hogy bemutassa nekik az újbóli elhelyezkedés esélyét javító szolgáltatásokat, valamint meghatározza a munkalehetőségeket és a lehetséges támogatási intézkedéseket (például a további képzéseket). Az SGD ezután a munkalehetőségekhez hozzá tudja rendelni a potenciális jelölteket a munkavállalók listájáról, és az előválogatott jelöltek listáját megküldi a lehetséges munkaadónak. A lehetséges munkaadó az SGD-től bekéri az őt érdeklő jelöltek szakmai önéletrajzát. A lehetséges munkaadó ezt követően kapcsolatba lép a jelölttel (jelöltekkel), hogy elindítsa a felvételi folyamatot (amelyet az SGD nyomon követ). Ha egy munkavállalónak állást kínálnak, az SGD szükség esetén segítséget nyújt az adminisztratív eljárásban és a kiegészítő képzésekben. Ha a munkavállalót elutasítják, az SGD az érintett munkavállalóval együtt értékeli, hogy milyen tényezők vezettek a munkaadó döntéséhez, és segít a munkavállalónak felkészülni a jövőbeli álláslehetőségekre. Az SGD és a FOREM egy összekötő bizottság révén havi üléseket tart annak érdekében, hogy a munkavállalókra vonatkozó információk mindig naprakészek legyenek, és a javasolt jelöltek azokkal a készségprofilokkal rendelkezzenek, amelyeket a munkaadók keresnek. (2) Képzés és átképzés: – Integrált képzés: A FOREM, a képzési központok vagy az IFAPME[18] a szakképzések egész skáláját nyújthatja mind a 257 érintett munkavállaló számára (a képzés típusának függvényében). Első lépésként a FOREM munkatársai segítenek az egyes résztvevőknek a munkával kapcsolatos céljaik meghatározásában, és a képzési modulok három típusa közül az egyik felé irányítják őket. Azok a munkavállalók, akiknek lehetőségük van átképezni magukat olyan szakmára, amely hasonló az SGS Benelux vállalatnál végzett munkájukhoz, képzettség bővítése és aktualizálása céljából – pl. targoncakezelő, különleges hegesztési eljárás, informatikai készségek – részt vehetnek szakirányú vagy specializációs modulképzésben (40 óra), vagy kiegészítő modult választhatnak (320 óra), ami új képesítés megszerzésével zárul, és lehetővé teszi a munkavállalók számára, hogy új szakmában próbáljanak meg elhelyezkedni az ipari ágazatokban. Egy teljesen más ágazatba való átképzés érdekében a munkavállalók egy (átlagosan 960 órás) szakmai képzésben vehetnek részt, hogy megszerezzék a szakmához szükséges képzettséget. Az egyes képzési modulok végén értékelik és dokumentálják az új készségeket. A képzés típusa és a képzettség függvényében a résztvevők hivatalos képesítést (vagyis a képzettségről szóló tanúsítványt), részvételt igazoló tanúsítványt (olyan képzettség vagy szakmák esetében, amelyeknél nem létezik hivatalos tanúsítás) vagy a készségekről szóló igazolást (olyan készségek és képzettség esetében, amelyeket a formális képzések keretein kívül szereztek) kapnak. A készségekről szóló hivatalos tanúsítványt értékelő vizsgák segítségével ellenőrzik, ezután a résztvevők megkapják az „Igazolás a képzés során megszerzett készségekről” nevű dokumentumot („Certificat des Compétences Acquises en Formation” – CECAF). A készségeket értékelő vizsgák segítségével ellenőrzik, ezután a résztvevők megkapják a készségekről szóló dokumentumot („titres de compétences”). – Egyedi képzés: Ha a munkavállalónak egy munkakör betöltéséhez különleges készségeket kell elsajátítania (pl. szerszámgépkezelés, informatikai program ismerete, szakmai szakosodás stb.), és a FOREM, a képzési központok vagy az IFAPME nem kínálja az érintett képzést, az SGD fedezi az ilyen tevékenységek, köztük a munkatársi rendszerben (compagnonnage) történő képzés, vállalatoknál végzett szakmai gyakorlatok, szakmai képzések, nyelvi képzések stb. költségeit. A becslések szerint 200 fő vesz részt az intézkedésben. – A tapasztalatok átadása: A tapasztalt munkavállalók fejleszthetik készségeiket és szakértelmüket azzal, hogy műszaki szaktanári vagy szakoktatói képesítést szereznek. A FOREM és a műszaki képzés különböző ágazatainak szövetségei egy különleges tudatosságnövelő és előkészítő modult dolgoznak ki, amely segítségével egyes munkavállalókat arra ösztönözhetnek, hogy szakoktatóvá képezzék magukat. A modul konkrét információk biztosítását, műszaki támogatást, szakértőkkel való találkozást és helyszíni látogatásokat is tartalmaz. A modul nyolc hétig tart, és körülbelül 10 munkavállaló vehet részt benne. (3) A vállalkozói kedv ösztönzése – Vállalkozás létrehozásához nyújtott támogatás: Azok a munkavállalók, akik saját vállalkozás létrehozását fontolgatják, iránymutatást és támogatást kapnak a FOREM vállalkozásalapításra szakosodott tanácsadójától. Ez a támogatás két fő tevékenységet ölel fel: i. csoportos tájékoztatás, melynek célja felhívni a figyelmet a vállalkozásalapítási lehetőségekre, valamint tájékoztatást adni a jogi szempontokról és a vállalkozásalapítást támogató intézkedésekről; ii. egyéni megbeszélések az érdekelt munkavállalókkal, melyek célja áttekinteni a terveiket és összeismertetni őket a vállalkozástámogató szervezetekkel és szolgáltatókkal. A tanácsadó szorosan együtt fog működni az újrafoglalkoztatási egységekkel, hogy segítséget nyújtsanak a munkavállalóknak a vállalkozási terveik megvalósításához. Hozzávetőleg 60 munkavállaló részvétele várható a tájékoztatókon, és körülbelül 20-an fognak részt venni a megbeszéléseken és az azokat követő tevékenységekben. – Önfoglalkoztatáshoz nyújtott támogatás: Azon munkavállalóknak, akik az önálló vállalkozók számára létrehozott „Légzsák” rendszerben[19] nem jogosultak támogatásra, az SGD szakértői tanácsadás formájában kiegészítő támogatást nyújt az egyes vállalkozásalapítási tervek megvalósíthatóságának értékeléséhez, valamint a finanszírozás biztosításához, beleértve a kedvező feltételek mellett nyújtott kölcsön felvétele érdekében folytatott tárgyalásokhoz nyújtott segítséget. Várhatóan körülbelül öt munkavállaló profitál majd ebből az intézkedésből. A költségvetés tervenként mintegy 10 000 EUR-val számol. – A kollektív projektek támogatása: Azok a munkavállalók, akik csoportként „szociális” vállalkozás létrehozását fontolgatják, iránymutatást és támogatást kapnak egy (pályázati felhívás útján kiválasztott) szakosodott tanácsadó cégtől, valamint az újrafoglalkoztatási egységtől. Ez a támogatás a vállalkozásalapításról és alapvető vezetői készségekről szóló tájékoztató és figyelemfelkeltő előadásokat, valamint a társaság létrehozásával (pl. az üzleti terv kidolgozásával, az alapszabály elkészítésével, marketinggel stb.) kapcsolatos tanácsadást foglal magában. A szóban forgó vállalkozási tervek alapítási költségeinek fedezetéhez támogatás nyújtható. A munkavállalóknak kérelmet kell benyújtaniuk, amely leírja a tervet (pl. a munkavállalók készségeit és tapasztalatát, a megvalósíthatósági tanulmányt, a pénzügyi elemzést, a piaci lehetőségeket, a növekedési kilátásokat, a társadalmi-gazdasági előnyöket stb.). Az újrafoglalkoztatási egység támogatási bizottsága, amely a munkaadó, a szakszervezetek és a FOREM képviselőit tömöríti, elbírálja a kérelmeket, és határoz a vissza nem térítendő támogatás odaítéléséről. A projektben részt vevő valamennyi munkavállaló 5 000 EUR összegű támogatásban részesülhet (és a részt vevő munkavállalók egyesíthetik pénzeszközeiket). A vissza nem térítendő támogatásokat berendezések, áruk, reklám, tanácsadás, képzés stb. beszerzésére lehet fordítani. A tanácsadó fogja kezelni a vissza nem térítendő támogatásokat, és beszámol a FOREM-nek a kiadások felhasználásáról (számlák és igazoló dokumentumok). Várhatóan mintegy 30 munkavállaló vesz majd részt ebben az intézkedésben, és öt támogatást ítélnek oda a munkavállalóknak. (4) Támogatások: – Áttelepülési támogatás Ha egy munkavállalónak új munkahelyet kínálnak (az SGS Benelux álláskeresési csoporton keresztül), amely megköveteli, hogy a munkavállaló elköltözzön, az SGS Benelux legfeljebb 5 000 EUR támogatást nyújthat a szóban forgó munkavállalónak a költözési költségek fedezésére. Az SGD a támogatást a ténylegesen felmerült költségekről szóló, kiegyenlített számla alapján folyósítja (visszatérítés). Ezt az intézkedést legfeljebb 20 munkavállaló veheti igénybe. – Munkaerő-felvételi ösztönző: Ha egy munkavállalónak határozatlan idejű szerződéssel kínálnak új állást, az SGD a munkavállaló egyhavi fizetésének megfelelő támogatást nyújthat az új munkaadónak a munkavállaló munkaerőköltségeihez. A munkaadónak a munkaerő-felvétel ösztönzése érdekében fizetett összeg a munkaadó tényleges munkaerőköltségét (többek között az adókat és a kötelező társadalombiztosítási hozzájárulásokat) tükrözi[20]. Az SGD és a munkaadó megállapodást köt a munkaerő-felvételi ösztönzőről. Az SGD a munkaszerződés aláírása után folyósítja a munkaerő-felvételi ösztönzőt, kivéve ha másként állapodott meg az új munkaadóval. Ezt az intézkedést mintegy 100 munkavállaló veheti igénybe. 31. Ezek az intézkedések az EGAA-rendelet 3. cikkében meghatározott támogatható tevékenységek közé sorolható, aktív munkaerő-piaci intézkedéseknek minősülnek. 32. Az intézkedések teljes költsége a becslések szerint 2 679 856 EUR lesz, ami magában foglalja a személyre szabott szolgáltatásokhoz kapcsolódó 2 578 379 EUR kiadást és az EGAA végrehajtásához kapcsolódó 101 478 EUR kiadást (az összköltségek 3,8 %-a). Az EGAA-ból igényelt teljes pénzügyi hozzájárulás összege 1 339 928 EUR (az összköltség 50 %-a). Intézkedések || Az érintett munkavállalók becsült száma || Becsült költségek (egy érintett munkavállalóra) (EUR)* || Összköltség (EGAA és nemzeti társfinanszírozás) (EUR)* A személyre szabott szolgáltatások: || || || (1) Egyéni álláskeresési segítségnyújtás, ügykezelési és általános tájékoztatási szolgáltatások: || || || – Újrafoglalkoztatás (segítségnyújtás / tanácsadás / integráció) || 257 || 2 263 || 581 556 – A munkakeresés ösztönzése || 257 || 175 || 45 000 – Proaktív álláskeresés || 257 || 2 482 || 637 860 (2) Képzés és átképzés: || || || – Integrált képzés || 257 || 1 293 || 332 263 – Egyedi képzés || 200 || 1 500 || 300 000 – A tapasztalatok átadása || 10 || 300 || 3 000 (3) A vállalkozói kedv ösztönzése: || || || – Vállalkozás létrehozásához nyújtott támogatás || 58 || 388 || 22 500 – Önfoglalkoztatáshoz nyújtott támogatás || 5 || 10 240 || 51 200 – A kollektív projektek támogatása || 30 || 1 833 || 55 000 (4) Támogatások: || || || – Áttelepülési támogatás || 20 || 5 000 || 100 000 – Munkaerő-felvételi ösztönző || 100 || 4 500 || 450 000 Részösszeg: || – || – || 2 578 379 Az EGAA végrehajtásához kapcsolódó kiadások: || || || 1. Előkészítő tevékenységek || – || – || 30 000 2. Irányítás || – || – || 19 200 3. Tájékoztatás és nyilvánosság || – || – || 18 500 4. Ellenőrzési tevékenységek || – || – || 33 778 Részösszeg: || – || – || 101 478 Költségek összesen: || – || – || 2 679 856 EGAA-hozzájárulás (az összköltségek 50 %-a) || – || – || 1 339 928 * Kerekített számadatok. 33. A belga hatóságok megerősítették, hogy az intézkedések kiegészítik a strukturális alapok által finanszírozott intézkedéseket, és hogy megfelelő mechanizmusok léteznek a kettős finanszírozás megelőzésére. Az érintett munkavállalóknak nyújtott személyre szabott szolgáltatások kezdetének tényleges vagy tervezett időpontja 34. A belga hatóságok 2013. augusztus 31-én kezdtek személyre szabott szolgáltatásokat nyújtani az érintett munkavállalóknak. Az ezen intézkedésekkel kapcsolatos kiadások ezért ettől a dátumtól támogathatók az EGAA-ból nyújtandó pénzügyi hozzájárulással. A szociális partnerekkel folytatott konzultáció során követett eljárások 35. Az SGS Benelux vállalat és a szakszervezetek 2013 júliusában, a csoportos létszámcsökkentési eljárás keretében szociális tervről állapodtak meg. A szociális terv meghatározza a különböző érintett szociális partnerek által elfogadott különböző intézkedéseket. Amint azt fentebb említettük, a szakszervezetek és a korábbi munkaadó (SGS Benelux) közvetlenül részt vesznek az újrafoglalkoztatási egység irányításában és egyes intézkedések végrehajtásában. 36. A belga hatóságok megerősítették, hogy a nemzeti és uniós jogszabályokban a csoportos létszámleépítések vonatkozásában előírt követelményeknek eleget tettek. Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről 37. A belga szövetségi jogszabályok értelmében[21] a csoportos létszámcsökkentést végrehajtó vállalkozásoknak az elbocsátott munkavállalók számára az újbóli elhelyezkedés esélyét javító szolgáltatásokat kell nyújtaniuk. Az újbóli elhelyezkedés esélyét javító szolgáltatásokat a 45 évnél fiatalabb munkavállalók számára három hónapra elosztva legalább 30 órás időtartamban, illetve a 45 éves és annál idősebb munkavállalók esetében hat hónapra elosztva legalább 60 órás időtartamban kell nyújtani. Valamennyi nem alkalmi munkavállalónak részt kell vennie az újbóli elhelyezkedés esélyét javító felkészítésben, kivéve bizonyos engedélyezett eltérések esetében. Vallónia jogszabályai értelmében[22] a munkavállalókat képviselő szervezetek felkérhetik a FOREM-et egy újrafoglalkoztatási egység létrehozására, amely támogatja az elbocsátott munkavállalókat. A FOREM eldöntheti, hogy létrehoz-e ilyen újrafoglalkoztatási egységet, továbbá a munkáltatók és munkavállalók nem kötelesek részt venni az újrafoglalkoztatási egység által végrehajtott intézkedésekben. Az újrafoglalkoztatási egységek által nyújtott szolgáltatások azonban az újbóli elhelyezkedés esélyét javító szolgáltatásokkal kapcsolatos jogi kötelezettségek teljesítésének tekinthetők. 38. A belga hatóságok megerősítették, hogy: – az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége[23]; – az intézkedések az egyes munkavállalóknak nyújtanak segítséget, és nem vállalkozások vagy ágazatok szerkezetátalakítására irányulnak, – az intézkedésekre más uniós alapokból vagy pénzügyi eszközökből nem folyósítanak pénzügyi támogatást[24]. Irányítási és ellenőrzési rendszerek 39. A kérelem tartalmazza az irányítási és ellenőrzési rendszerek részletes leírását, amely meghatározza az érintett szervek felelősségi körét. Az EGAA intézkedéseinek végrehajtásában részt vevő összes szervezetből álló operatív bizottság gondoskodik az átfogó nyomon követésről és koordinációról. Az EGAA-ból folyósított pénzügyi hozzájárulást ugyanazok a szervek fogják irányítani és ellenőrizni, mint az ESZA-ból nyújtott támogatások esetében. Az irányító hatóság szerepét a Vallon-Brüsszeli Közösségben működő (korábban: Belgiumi Francia Közösség) ESZA-ügynökség egyik egysége fogja betölteni, kifizető hatóságként pedig az ESZA-ügynökség egy másik önálló egysége jár majd el. A Vallon-Brüsszeli Közösség Főtitkársága jár el igazoló hatóságként, a FOREM pedig közvetítőként. Finanszírozás 40. A 2014–2020-as időszakra vonatkozó többéves pénzügyi keretről szóló 1311/2013/EU, Euratom tanácsi rendelet[25] 12. cikke a pénzügyi keret vonatkozó fejezeteinek felső korlátain felül legfeljebb évi 150 millió EUR erejéig (2011-es árakon) lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét. 41. Figyelembe véve az EGAA-ból folyósítható pénzügyi hozzájárulás maximális összegét, valamint az előirányzatok átcsoportosításának lehetőségét, a Bizottság azt javasolja, hogy a javasolt intézkedések összköltségének 50 %-át kitevő igényelt hozzájárulás teljes összegét (1 339 928 EUR) folyósítsák az EGAA-ból. 42. Az EGAA igénybevételére vonatkozó javasolt határozatot az Európai Parlament és a Tanács közösen hozza meg, az Európai Parlament, a Tanács és a Bizottság között létrejött, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás[26] 13. pontja értelmében. 43. A Bizottság a 2015. évi költségvetés kötelezettségvállalási előirányzataiba irányuló külön átcsoportosítási kérelmet nyújt be a 2013. december 2-i intézményközi megállapodás 13. pontjának megfelelően. A kifizetési előirányzatok forrása 44. Az 1 339 928 EUR összegre a 2015. évi költségvetésben az EGAA költségvetési sorában előirányzott összeg fog fedezetet biztosítani. Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről (Belgium „EGF/2013/011 BE/Saint-Gobain Sekurit ” referenciaszámú kérelme) AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[27] és különösen annak 12. cikke (3) bekezdésére, tekintettel az Európai Parlament, a Tanács és a Bizottság közötti, a költségvetési fegyelemről, a költségvetési kérdésekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodásra[28] és különösen annak 13. cikkére, tekintettel az Európai Bizottság javaslatára[29], mivel: (1) Az Európai Globalizációs Alkalmazkodási Alap (a továbbiakban: EGAA) azzal a céllal jött létre, hogy kiegészítő támogatást nyújtson a globalizáció hatására a világkereskedelemben bekövetkezett fő strukturális változások következtében elbocsátott munkavállalóknak a munkaerőpiacon történő ismételt beilleszkedéshez. (2) Az EGAA éves maximális összege (2011-es árakon számítva) a 2014–2020-as időszakra vonatkozó többéves pénzügyi keretről szóló 1311/2013/EU, Euratom tanácsi rendelet[30] 12. cikkében meghatározottaknak megfelelően 150 millió EUR. (3) Belgium a Saint-Gobain Sekurit Benelux SA vállalatnál történt elbocsátásokra tekintettel 2013. december 19-én az EGAA igénybevételére irányuló kérelmet nyújtott be, és 2014. július 4-ig további információkkal egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulások meghatározására vonatkozóan megállapított követelményeknek. A Bizottság ezért 1 339 928 EUR összeg igénybevételét javasolja. (4) Az EGAA-t tehát igénybe kell venni a Belgium által benyújtott kérelem alapján történő pénzügyi hozzájárulás folyósítása érdekében, ELFOGADTA EZT A HATÁROZATOT: 1. cikk Az Európai Unió 2015. évi általános költségvetésének keretein belül az Európai Globalizációs Alkalmazkodási Alapból 1 339 928 EUR igénybevételére kerül sor kötelezettségvállalási és kifizetési előirányzatok formájában. 2. cikk Ezt a határozatot az Európai Unió Hivatalos Lapjában ki kell hirdetni. Kelt Brüsszelben, -án/-én. az Európai Parlament részéről a Tanács részéről az elnök az elnök [1] HL L 406., 2006.12.30., 1. o. [2] Forrás: Gépjárműgyártók Nemzetközi Szervezete (International Organization of Motor Vehicle Manufacturers, OICA). [3] Összesített éves növekedési ráta. [4] Forrás: PwC Autofacts. A nyilvántartásba vett új személygépkocsik. [5] Forrás: A Syndex tanulmánya, 2013. május. [6] A Trakya Cam azonban Bulgáriában és Romániában is rendelkezik gépjárműipari üveggyárakkal. [7] Forrás: A Syndex tanulmánya, 2013. május. [8] Lásd az EGAA-adatbázist, amely a következő címen érhető el: http://ec.europa.eu/social/main.jsp?catId=582. [9] Lásd a következő ügyekről készült bizottsági határozattervezeteket: EGF/2007/001 FR/Peugeot-beszállítók (2007.7.12-i COM(2007) 415 végleges határozat), EGF/2007/010 PT/Lisboa-Alentejo (2008.2.20-i COM(2009) 94 végleges határozat), EGF/2008/002 ES/Delphi (2008.9.9-i COM(2008) 547 végleges határozat), EGF/2008/004 ES/Castilla y León / Aragón automoción (2009.3.20-i COM(2009) 150 végleges határozat), EGF/2009/007 SE/Volvo és EGF/2009/009 AT/Steiermark (2009.10.27-i COM(2009) 602 végleges határozat), EGF/2009/013 DE/Karmann (2010.1.22-i COM(2010) 7 végleges határozat), EGF/2009/019 FR/Renault (2011.7.11-i COM(2011) 420 végleges határozat), EGF/2010/002 ES/Cataluña automoción (2010.9.2-i COM(2010) 453 végleges határozat), EGF/2010/004 PL/Wielkopolskie Automotive (2010.10.29-i COM(2010) 616 végleges határozat), EGF/2010/031 BE/General Motors Belgium (2011.4.14-i COM(2011) 212 végleges határozat), EGF/2011/003 DE/Arnsberg and Düsseldorf automotive (2011.7.20-i COM(2011) 447 végleges határozat), EGF/2011/005 PT/Norte-Centro Automotive (2011.10.13-i COM(2011) 664 végleges határozat), EGF/2012/004 ES/Grupo Santana (2014.3.5-i COM(2014) 116 final határozat), EGF/2012/005 SE/Saab (2012.10.19-i COM(2012) 622 final határozat), EGF/2013/006 PL/Fiat Auto Poland (a kérelmet 2013. július 23-án nyújtották be a Bizottsághoz), EGF/2013/012 BE/Ford Genk (a kérelmet 2013. december 23-án mutatták be a Bizottságnak). [10] Lásd az EGF/2013/012 BE/Ford Genk referenciaszámú kérelmet. [11] A foglalkozások egységes nemzetközi osztályozási rendszerének (ISCO-08) főcsoportjai. [12] Szemben például az önfoglalkoztatói álláshelyekkel. [13] Forrás: FOREM. [14] Lásd a 29. pontot. [15] A „centres de competences” képzési központok képzéseket tartanak, elősegítik a tanulmányi és tudatosságnövelő tevékenységeket bizonyos szakmák vagy ágazatok tekintetében. Ezeket a Vallon Régióval, a FOREM-mel, az érintett ágazatok szociális partnereivel, kutatóközpontokkal és egyetemekkel együtt hozzák létre. [16] Lásd a 29. pontot. [17] 2014. július 4-i beadványukban a belga hatóságok módosították egyes intézkedések költségvetését, hogy azok megfeleljenek az intézkedések végrehajtása tényleges állásának. [18] Az IFAPME („Institut wallon de Formation en Alternance et des indépendants et Petites et Moyennes Entreprises”) állami oktatási intézmény, amely munkával kapcsolatos duális képzéseket nyújt tanulószerződéses gyakorlati képzések és a kkv-k vezetői számára nyújtott szakirányú képzések formájában. [19] A „Légzsák” rendszert a Vallon régió működteti. A rendszer maximum 12 500 EUR vállalkozásindítási támogatást nyújt legfeljebb két évre olyan személyeknek, akik teljes munkaidőben önálló vállalkozók kívánnak lenni. [20] A megcélzott munkavállalók számát és az intézkedés költségvetését a Saint-Gobain France által végrehajtott hasonló intézkedés alapján becsülték meg, amelynek esetében az átlagos havi munkabér mintegy 4 500 EUR-t tett ki. [21] Arrêté royal relatif à la gestion active des restructurations du 9 mars 2006 (Belgisch Staatsblad / Moniteur Belge, 2006.3.31., 2. kiadás, 18309. o.). [22] Décret de la Région wallonne relatif au plan d’accompagnement des reconversions du 29 janvier 2004 (Belgisch Staatsblad / Moniteur Belge, 2004.3.10., 13547. o.). [23] Az EGAA pénzügyi hozzájárulása lehetővé teszi a belga hatóságok számára, hogy a kötelező időtartamot meghaladóan kiterjesszék az újbóli elhelyezkedés esélyét javító szolgáltatások nyújtását, valamint hogy kiegészítő intézkedéseket hajtsanak végre. Az EGAA-hoz kapcsolódó költségek kiszámítása tekintetében a belga hatóságok figyelembe veszik a jogi kötelezettség időszakában végrehajtott intézkedéseket (ez csak az „Újrafoglalkoztatás (támogatás/tanácsadás/integráció)” intézkedésre vonatkozik). Az újbóli elhelyezkedés esélyét javító szolgáltatások kötelező időszakban végrehajtott időtartamát levonják az olyan szolgáltatások teljes időtartamából, amelyeket az összes érintett kedvezményezett igénybe vett. [24] Az ESZA által nyújtott pénzügyi támogatást a konvergencia operatív program 2.2. tengelyében ítélték oda a 2008–2013-as időszakra egy olyan projektnek („EnTrain – En Transition-Reconversion-Accompagnement”), amelynek célja általános pedagógiai módszereket kidolgozása az újrafoglalkoztatási egységek számára. [25] HL L 347., 2013.12.20., 884. o. [26] HL C 373., 2013.12.20., 1. o. [27] HL L 406., 2006.12.30., 1. o. [28] HL C 373., 2013.12.20., 1. o. [29] HL C […], […], […]. o. [30] HL L 347., 2013.12.20., 884. o.